Rīgā

|  |  |  |  |
| --- | --- | --- | --- |
|  | 22.05.2023. | Nr. | 3.2-26/22-2 / 1629 |
|  |  |  |  |
| Uz |  | Nr. |  |

Izglītības un zinātnes ministrei

Andai Čakšai

[pasts@izm.gov.lv](mailto:pasts@izm.gov.lv)

Cienījamā Čakšas kundze!

Lai uzlabotu veselības aprūpes pakalpojumu pieejamību 2023. gadā ievērojot fiskālās politikas nosacījumus un spēkā esošo likumu “Par valsts budžetu 2023. gadam un budžeta ietvaru 2023., 2024. un 2025. gadam” attiecībā uz pieļaujamo valsts budžeta finansiālās bilances apjomu un noteikto maksimāli pieļaujamo valsts budžeta izdevumu kopapjomu 2023. gadam, tiek meklēti risinājumi papildu finanšu līdzekļu pārdalei Veselības ministrijai no citiem budžeta resoriem.

Vēlos informēt, ka no 2023. gada 29. maija līdz 2023. gada 7. jūnijam tiek plānotas individuālās sarunas ar nozaru ministriem. Individuālo sarunu laikā plānots pārrunāt šādus jautājumus:

1. Priekšlikumi iespējamai finansējuma pārdalei no 2023. gadā ministrijām apstiprinātā budžeta, lai nodrošinātu finansējuma pārdali Veselības ministrijai neatliekamu un prioritāru pasākumu finansēšanai veselības nozarei 2023. gadā;
2. Prioritāro pasākumu 2024. – 2026. gadam iesniegšanas procesu, tajā skaitā izvērtējot Valsts kontroles revīzijas ziņojumā minēto par prioritāro pasākumu īstenošanas kvalitāti.

Attiecībā uz priekšlikumiem finansējuma pārdalei no ministriju budžetiem, lai nodrošinātu papildus līdz 140 milj. *euro* piešķiršanu veselības nozarei:

1. Atbilstoši Ministru prezidenta rezolūcijai (23-MPI-16) nozaru ministrijām ir uzdots līdz **2023. gada 26. maijam** sagatavot informāciju par 2023. gada valsts budžeta izpildes procesā izveidojušos un līdz gada beigām prognozēto izdevumu ekonomiju, kā arī pārskatīt piešķirto finansējumu 2023. gadā. **Aicinu atbildīgi izvērtēt minēto uzdevumu par nozares budžeta izpildi, sagatavot un iesniegt minētos priekšlikumus**;
2. Lai nodrošinātu nepieciešamo finansējumu veselības nozarei, **ir veikts procentuāls izdevumu samazinājuma ministriju budžeta programmu/apakšprogrammu EKK2000 “Preces un pakalpojumi” aprēķins**, izdevumus EKK 2000 “Preces un pakalpojumi” samazinot par 5% vai 1 381 095 *euro* apmērā. (skat. pielikumā pievienoto Excel failu). Vienlaikus aprēķinātās summas apmērā, nozaru ministrijām ir iespēja piedāvāt savu redzējumu par samazināmām budžeta pozīcijām, tās pārrunājot tikšanās reizē.
3. Vienlaikus ņemot vērā, ka līdz šim nav sagatavota normatīvo aktu bāze vai veiktas darbības, lai būtu iespējams sasniegt finansējuma piešķiršanas mērķi 2023. gadā vairākiem **Izglītības un zinātnes ministrijas pasākumiem**, tad šo finansējumu būtu iespējams pārdalīt veselības nozarei 2023. gadā:
   1. *Prioritārais pasākums “Valsts pētījumu programmas īstenošana (IZM, ZM, VARAM, KM, VM)”* – priekšlikums pārdalīt finansējumu 4 000 000 *euro* apmērā, ņemot vērā, ka šogad papildus pieejamo Valsts pētījumu programmas finansējumu varēs sākt izlietot tikai gada otrajā pusē (pēc projektu izvērtēšanas);
   2. *Starpnozaru prioritārais pasākums “Nodrošināt vispārējās aprūpes māsas profesijas ieviešanu, tai skaitā veicinot māsu nodarbinātību profesijā”* – priekšlikums pārdalīt finansējumu 1 175 749 *euro* apmērā, jo pēc likuma par 2023. gada budžetu pieņemšanas faktiski vairs nav iespējams uzņemt papildus medmāsas ziemas uzņemšanā;
   3. *Prioritārais pasākums “Sociālo stipendiju nodrošināšana studējošajiem no daudzbērnu ģimenēm”* – priekšlikums pārdalīt finansējumu 1 050 720 *euro* apmērā, jo stipendijas studējošajiem no daudzbērnu ģimenēm, kas kvalificējas pēc visiem kritērijiem, nodrošinātas mazākā apmērā nekā sākotnēji prognozēts. Līdz ar to jau 2022. gadā tika veikta prioritārajam pasākumam piešķirtā finansējuma pārdale uz citiem pasākumiem.
   4. *Prioritārais pasākums “Finansējuma palielināšana izglītojamo ēdināšanai no 1. līdz 4. klasei (no 2,15 uz 3,09 euro)” –* priekšlikums pārdalītfinansējumu 544 571 *euro* apmērā, jo plānojot budžetu finansējums tika piešķirts pilnam gadam, bet Izglītības un zinātnes ministrija virza noteikumu projektu, kurš paredz izmaiņas tikai no 1.septembra. Attiecīgi veidojas finansējuma ietaupījums, kurš var tikt novirzīts aktuālu pasākumu finansēšanai. Atbilstoši 2023. gada 26. aprīļa Ministru kabineta lēmumam 2 821 222 *euro* no šī ietaupījuma jau ir novirzīti augstākās izglītības iestādēm, lai nodrošinātu akadēmiskā personāla atlīdzību.

Savukārt attiecībā uz prioritāro pasākumu 2024. – 2026. gadam iesniegšanas nosacījumiem vēršu uzmanību, ka Latvijas Stabilitātes programmā 2023. – 2026. gadam identificētā fiskālā telpa 2024. – 2026. gadā ir ierobežota (2024. gadam 17,1 milj. *euro*, 2025. gadam 193,8 milj. *euro* un 2026. gadam 42,9 milj. *euro*) un, ņemot vērā nepieciešamību nodrošināt papildu finansējumu veselības nozarei, aicinu rūpīgi vērtēt prioritāro pasākumu pieteikumus turpmākajiem gadiem un primāri meklēt iespējas tos finansēt esošo līdzekļu ietvaros, pārskatot ministrijas izdevumus un iepriekš piešķirto finansējumu prioritārajiem pasākumiem (tajā skaitā to īstenošanas progresu).

Individuālā saruna ar izglītības un zinātnes ministri plānota **2023. gada 5.jūnijs plkst. 17:00** (sarunas laiks līdz 2 stundām). Lūdzu ņemt vērā, ka uz individuālo sarunu tiek aicināta izglītības un zinātnes ministre un vēl viens ministrijas pārstāvis. Jautājumu vai neskaidrību gadījumā lūgums sazināties ar finanšu ministra biroju.

|  |  |  |
| --- | --- | --- |
| Ministrs | (paraksts\*) | A. Ašeradens |
|  |  |  |

|  |
| --- |
| \*Dokuments ir parakstīts ar drošu elektronisko parakstu |

Stepanova 25747458  
Mara.Stepanova@fm.gov.lv